Eguzki Sistemako gainerako planetak bezala, Lurrak ere oinarrizko bi higiduraren eragina du: Eguzkiaren inguruko translazio higidurarena eta lurburutik lurburura doan ardatzaren inguruko errotazio higidurarena.\nBi higidura horiek dira gizakiarentzako garrantzi gehien duen fenomenoaren eragileak, hau da, Lurraren eta eguzki izpien arteko erlazioarenak.\nEguzki irradak angelu desberdinez jotzen du lur azalean, latitudearen eta eguneko eta urteko unearen arabera, eta angelu horrek erabakitzen ditu denboraren neurria, egunaren eta gauaren iraupena, eta urtaroen segida.\nLurrak bere ardatzaren inguruan egiten duen higidurari errotazioa deitzen zaio.\nLurrak bira oso bat emateko behar duen denbora ez da beti berbera, aukeratzen den erreferentziaren araberakoa baizik. Erreferentziatzat zeruko ganga hartzen bada, egun sideral deitzen den errotazio denbora 23 ordu, 56 minutu eta 4,09 segundokoa da.\nBestalde, errotazio denbora eguzkiarekiko neurtzen bada, denbora hori 24 ordukoa izango da eta batez besteko eguzki eguna deitzen zaio. Ia 4 minutuko alde horren arrazoia hau da: zeruko gangarekin konparatuz Eguzkia askoz hurbilago dagoela.Bere ardatzaren inguruan bira ematen duen bitartean Eguzkiaren inguruan ere higitzen denez, Lurrak 360° baino gehixeagoko bira eman behar du eguzkia meridiano jakin baten gainean berriro eguerdian koka dadin. Ia gradu bateko bira gehigarri hori da lehen aipatutako aldearen eragilea. Eguzkiak, Ilargiak eta izarrek itxuraz duten higiduraren aurkako noranzkoa du Lurraren errotazioak, haiena mendebaleranzkoa baita, Lurrarena berriz, ekialderanzkoa.\nLur azaleko edozein punturen errotazio lastertasuna kalkulatzeko, puntu horri dagokion paraleloaren longitudea zati 24 ordu kalkulatzen da, 24 ordukoa baitabira oso bat egiteko behar duen denbora.\nHorrenbestez, ekuatorean errotazio lastertasuna orduko 1.700 km-koa da. Lastertasun ikaragarri hori ez da antzeman ere egiten, ia konstantea delako. Latitudeak gora egin ahala, errotazio lastertasunak behera egiten du, eta hutsa da lurburuetan.\nBere ardatzaren inguruan biraka ibiltzeaz gainera, Lurra Eguzkiaren inguruan ere higitzen da. Higidura horri translazioa deitzen zaio. Gauza jakina da Lurrak urtebete behar duela Eguzkiari bira osoa emateko.\nTranslazio denbora zenbat den ongi zehaztea konplexua da; denbora hori, gainera, aukeratzen den erreferentzia puntuaren araberakoa da. Neurri batean, errotazio denbora zehazteko arazoarekin konpara daiteke.\nLurrak periheliotik (Eguzkitik urrutien dagoen orbitako puntua) bi aldiz jarraian igarotzeko behar duen denbora kontuan hartzen bada, 365,259 egunekoa da emaitza.\nDenbora horri urte anomalistiko esaten zaio. Zeruko ganga kontuan hartuz neurtutako orbitako puntu batetik bi aldiz igarotzeko behar duen denbora erabiltzen bada, urte siderala aterako da, 365,256 eguneko iraupena duela. Bestalde, Lurrak udaberriko bi ekinozioren arteko distantzia betetzeko behar duen denborari urte tropikala edo eguzki urtea deitzen zaio eta 365,242 egun irauten du. 365 egun irauten duen urte zibilaren eta arestian aipatu den beste edozein urte astronomikoren arteko aldea 6 ordukoa da, eta horregatik eransten zaio lau urtetik behin egun bat gehiago otsailari (bisurtea).Egokitze sistema hori 1582an ezarri zuen Gregorio XIII.a aita santuak, eta astronomiako akatsak eta eragozpenak dituen arren, oraindik ere indarrean jarraitzen du, tradiziok duen iondarragatik batez ere.\nPerihelioa eta afelioa\nKeplerren lehenengo legearen arabera, planeten orbitek elipseak egiten dituzte eta elipse horietako baten fokuan dago Eguzkia. Lurraren orbitari dagokion elipseak oso eszentrikotasun txikia du eta, horrenbestez, gutxi gorabehera 150 milioi kilometroko erradioa duen zirkunferentzia dela esan daiteke. Baina batez besteko balio horrek aldaketa txiki batzuk ditu: afelio edo punturik urrunenean 152 milioi kilometroko distantzia dago, eta perihelio edo punturik hurbilenean 147 milioi kilometrokoa.\nLurraren eta Eguzkiaren arteko distantzian dauden aldaketa horiek ez dute, hala badirudi ere, urtaroen txandakatzea eragiten, baina gorabeherak eragiten dituzte Lurrak Eguzkitik hartzen duen energia kopuruan.\nGainera, Ipar Hemisferioan eta Hego Hemisferioan aurkako urtaroak (uda-negua) aldi berean gertatzeak argi eta garbi uzten du urtaroak ez direla gureplanetaren eta eguzkiaren arteko distantziak sortuak. Lurra urtarrilaren 3an iristen da periheliora, Ipar Hemisferioko neguarekin batera, eta uztailaren 4an, berriz, hau da, Ipar Hemisferioko uda betebetean, afeliora.\nKeplerren bigarren legearen arabera, Lurraren lastertasunak gorabehera txiki batzuk izaten ditu: lastertasunik handiena perihelioan eta txikiena afelioan. Batez besteko lastertasuna kalkulatzeko, orbitaren luzeraren eta Lurrak orbitari bira osoa emateko behar duen denboraren arteko zatiketa egin behar da: 197.000 kilometro orduko, gutxi gorabehera.\nLurraren higidurak eta urtaroak\nLurraren orbita Eguzkia eta Lurra bera dauden planoa definitzeko erabil daiteke.\nPlano horri ekliptikaren planoa deitzenzaio. Lurraren errotazio ardatza ez dago plano horri buruz zut, 66° 33'-ko angelua egiten duela baizik. Hori dela eta, ekliptikaren planoak eta lur esferaren azalak duten elkarguneari dagokion zirkulu handiena ez dator ekuatorearekin bat; 23° 27'-ko angelua egiten du harekin.\nKontuan harturik Lurraren ardatzak egongune finkoa duela izarrekiko, orbitako puntu batean Lurraren ardatza Eguzki aldera makurtuko da, eta orbitaren guztiz kontrako puntuan, berriz, Eguzkitik aldendu. Bi egongune horien artean badira tarteko beste bi, eta haietan ardatza ez da ez Eguzkira hurbiltzen ez Eguzkitik aldentzen. Neguko eta udako solstizioei eta udaberriko eta udazkeneko ekinozioei dagozkie lau egonguneek, eta lau urtaroen mugak adierazten dituzte.\nLurraren ardatzaren okertasunak, beraz, urtaroak hemisferio banatan txandakarazteaz gainera, ondorio nabarmenak eragiten ditu meteorologian eta kliman; izan ere, ekuatore astronomiko bat dagoen bezala, ekuatore termiko aldakor bat dago, eguzki irradek Lurrean zut jotzen duten puntua edo gradua, hain zuzen.Hala, Lurreko jariakari gune guztiek ez dute irraden eraginaren aurrean berdin jokatzen. Desorekak sortzen dira, beraz, eta desoreka horiek berez orekatzeko duten joerak eragiten ditu, hain zuzen, airearen eta uraren gertaera dinamikoetako asko.\nSolstizioak eta ekinozioak\nEkainaren 21ean edo 22an Lurraren errotazio ardatza 23° 27' egoten da Eguzki aldera makurturik. Horregatik Ipar Hemisferioa Eguzki aldera aurreraturik egoten da eta Hego Hemisferioa, berriz, atzerago.\nSei hilabete geroago, abenduaren 22an edo 23an, zeharo alderantzizkoa da egoera: orduan ere 23° 27' dago Lurra makur, baina Hego Hemisferioa da Eguzki aldera aurreturik dagoena; egoera horri neguko solstizioa esaten zaio. Ekinozioetan, Lurraren eta Eguzkiaren erdiguneak elkartzen dituen irudizko lerroakangelu zuzena osatzen du lurraren errotazio ardatzarekin. Egoera horretan, bi hemisferioen eta Eguzkiaren artean distantzia berdina dago eta argi kopuru berdina hartzen dute batak zein besteak.\nUdaberriko ekinozioa martxoaren 20an edo 21ean izaten da eta udazkenekoa irailaren 22an edo 23an. Kontuan izan bi egun hartu direla urtaro bakoitzaren hasiera eguna adierazteko bi egun horietako bigarrena bisurteei dagokielako.\nEkuatoreari buruz paraleloa den plano baten eta lur azalaren arteko elkarguneari paralelo esaten zaio. Litezkeen paralelo infinitu guztien artean lau nabarmendu dira beste guztien gainetik: zirkulu polar artikoa, zirkulu polar antartikoa, Cancer tropikoa eta Capricornus tropikoa.Neguko solstizioan argiztatze zirkuluak ?hau da, Lurreko zati argiztatua eta ez argiztatua bereizten dituen zirkulu handienak? ekuatorea ez beste paralelo guztiak ebakitzen ditu eta zati desberdinetan zatitzen. Badira ordea argiztatze zirkuluari ukitzaile diren bi paralelo ?66° 33' ipar latitudean bata eta 66° 33' hego latitudean bestea?: zirkulu polar artikoa da lehenengoa ?guztiz ilunpean?, eta zirkulu polar antartikoa bigarrena ?guztiz argiztatua?.\nHorregatik zirkulu polar artikotik iparburura bitarteko eremu guztian gauak 24 ordu irauten du, eta zirkulu polar antartikotik hegoburura bitarteko eremu guztian egun argi izaten da eguneko 24 orduetan. Egoera hori alderantzizkoa da udako solstizioan.\nLurraren ardatzaren okertasuna dela eta, neguko solstizioan eguzki izpiek hego latitudeko 23° 27' paraleloari buruz zut jotzen dute. Paralelo horri Capricornus tropikoa deitzen zaio, une horretan Eguzkia izen bereko konstelaziorantz mugitzen hasten delako. Udako solstizioan gauza bera gertatzen da Cancer tropikoan, ipar latitudeko 23° 27' paraleloan.


Zabalkundea. Ikastetxeentzako jarduerak - navarra.es\nNafarroako Museoak jakinarazten dizue jada erreserba dezakezuela eguna eta ordua Museoak 2021-2022 ikasturtean antolatuko dituen jarduera didaktikoetarako.\nErreserbak telefonoz eginen dira, 848 42 64 93ra deituz, astelehenetik ostiralera, 8:00etatik 14:30era.\nMuseoko sarrerak, jarduerak eta material didaktikoa dohainik dira ikastetxetarako. Gaztelaniazko edo euskarazko bertsioak eska ditzakete.\nPosta elektronikoa: didactica.museo.navarra@navarra.es\nBisita gidatua Historiaurreko gelan\nHezkuntzako maila guztietara eta ikastetxe bakoitzaren eskakizunetara egokitutako bisita gidatuak.\nIbilbide kronologikoak planteatzen dira, Historiaurretik XXI. mendea arte, baita gaikakoak ere, zenbait alderdi hartuz, adibidez geometria artean, giza gorputzaren irudiak, animaliak, garraiobideak, moda, elikadura, eta abar.\nHaur eta Lehen Hezkuntzako haurrentzat, batez ere.\nErakusketako piezekin lotutako historiak kontatzen ditu pertsonaia historiko edo mitologiko batek, beste garai batzuetako artea eta bizimoduak ikasleei erakusteko. Gaur eguneko bizimoduarekin dauden antzekotasunak eta desberdintasunak azaltzen dira.\nTeseo eta Minotauroa; Nafarroako Museoko mosaikoak.\nAbda eta Leireko kutxatila; kristauak, judutarrak eta musulmanak Erdi Aroan.\nKatalina Ozkarizkoa, Berpizkundeko margolari nafarra.\nHaur eta Lehen Hezkuntzako haurrentzat.\nAsteartetik ostiralera egiten dira, urritik maiatzera. 9:30etan eta 11:00tan. Gaztelaniaz eta euskaraz.\nGutxi gorabeherako iraupena: 90 minutu.\nIkastetxe bakoitzak gehienez lau lantegitan har dezake parte lauhileko bakoitzean.\nHitzordua erreserbatuz gero, erantzunkizunez jokatzea eskatzen da.\nUmeak museoan esperientzia segurua izan dezaten behar diren neurri guztiak egokitu ditugu.\n2022ko apirilean eta maiatzean garatuko diren lantegiak Jabier Villarreal Armendariz artista nafarrari buruzko erakusketaren barruan kokatzen dira. Imajinario eta paisaia kritikoen kartografia izeneko erakusketa izango da haur eta lehen hezkuntzarako proposatzen ditugun jardueren ardatza.\nHistoriaurreko eta Erdi Aroko Zigiluen maletak\nZenbait hezkuntza mailatara egokitu dakizkiekeen baliabide didaktikoak aurkezten dituzte. Historiaurreko eta Erdi Aroko curriculumeko edukiak garatzeko bide ematen dute.\nBi astean uzten dira, dohainik. Nafarroako Museoan hartu eta itzultzen dira, ezarritako epean, aldez aurretik eskatuta telefono honetan: 848 426 493.\nHistoriaurreko maletaren edukiak\nSigiluen maletaren edukiak\nMintegia: Museotik aztarnategira, gure Historiaurrea ezagutzea.\nIrakaslea: Javier Armendáriz, arkeologoa.\nKoordinatzaileak: Ana Redín, Nafarroako Museoa, eta Mª Paz Eizmendi, Iruñeko ILZko Bigarren Hezkuntzako Gizarte Zientzietako aholkularia. Tel.: 948.291.728\nLa Edad de Hierro en Navarra. El poblado de Las Eretas DBHko 1.rako\nEdad de los metales y megalitismo DBHko 1.rako\nDiseño de recortables de vestimenta en la Prehistoria Arte batxilergorako\nLa Prehistoria, características y formas de vida DBHko 1.rako\nIruñeko Salestarren Ikastetxea\nProgramazioa | La Prehistoria en Navarra Batxilergoko 1. eta 2.erako\nZizur Nagusiko BHI\nCorellako Alhama BHI\n"Al principio" (kamishibai)\nSostengu gelako ikasleentzat.\nIruñeko Biurdana BHI\nInterneteko baliabideen bilduma, DBHko 1.rako\nIruñeko Jesusen Alabak ikastetxea\nLa máquina del tiempo DBHko 1.rako\nAskatasuna BHI Gizakiaren eboluzioa, Metal aroa DBHko 1.rako


Cimade, Ipar Euskal Herriko etorkinen babesleku\nEtorkinen harreran, laguntzan eta babes juridiko zein sozialean jarduten du Cimade elkarteak. Beraren helburuetako bat ere bada Frantziako immigrazio-politika gero eta zorrotzagoak, elkartearen lana oztopatzeaz gain, giza eskubideak urratzen dituela salatzea. Hendaiako Atxikitze Zentroan eta Baionako bulegoetan, Ipar Euskal Herriko paperik gabekoak bideratzeko ahal murritzak eduki arren, langile eta laguntzaileek badiraute eguneroko aholku-lana eskaintzen. Audrey Hoc baionarra (Donibane Lohizune, 1980) duela sei urte sartu zen taldean, suminduraren suminduraz “oso gaizki tratatua den eta ikusten ez dugun jendea” ondoan zeukala ohartuta. Ondoren, pertsona horien berri eman nahi izan zuen, Cimetière des Vivants (Bizidunen Hilerria, 2011) dokumentalaren bitartez. Maialen Errecart.\nCimade erakundearen zeregina da legez kanpoko etorkinak, babesleku eskatzaileak eta iheslariak bideratzea. Baina legeria murritzaileak, tesi xenofoboen entzuleria gero eta handiagoak eta bazterkeria biderkatzeak korapilatu egiten diote lana.\nFrantziako lehen atxikitze zentro administratiboak sozialistek sortu zituzten 1981ean, lurraldean egonaldi-agiririk gabe zeuden etorkinak atxilo edukitzeko haien herrialdera bidali aurretik; orain, halako hogeita bost zentro daude lurralde osoan. Hasieran, atxiloketek zazpi egun irauten zuten; 2003an, hogeita hiru egunera luzatu zen epea, Sarkozy zela presidentea; azkenik, 2011ko legeak 5 egunean finkatu zuen gutxieneko egonaldia (ordura arte 2 egunekoa zen, baina bi aldiz egin zitekeen hogei egunez luzatzeko eskaera). “Gobernua aldatzean, uste izan genuen egonaldi epea laburtu egingo zela eta erraztu egingo zirela etorkinek lana aurkitzeko urratsak, promestu zuten bezala” dio Hocek. Atxikituriko atzerritarrek helegitea aurkez dezakete auzitegi administratiboan edo penalean, eta, beren eskubideak aldezteko, abokatu batengana edo zentroan dagoen elkartearengana jo: Cimadera, hain zuzen, Hendaiakoaren kasuan.\n2008an, Hendaiako Atxikitze Zentro berrituak ateak ireki zituen, hogeita hamar lagunentzako tokia zuela. Urtean laurehun bat pertsona sartzen dira, eta horietarik ehuneko hogei kanporatzen dute lurraldetik: atzerrira botatzen dituzte, Hocen esanetan. “Gehieneko berrogeita bost egunak igaro direlako, auzitegiaren epaiagatik edo administrazio mailako akatsen batengatik askatzen dituzte besteak”. Egun, Hendaiako zentroa beteta baitago, familientzat ere gune berezi bat antolatu dute, “nahiz eta legez ezin den familiarik atxilotu; azkenekoz, 2010ean gertatu zen horrelakorik, eta, kanpoko presio handia eragin zenez gero, ez dira menturatu besterik giltzatzera”. Ez denez delitua egonaldi agiririk ez edukitzea, etorkinak ezin dira espetxeratu, baina bai zentro berezi horietan sarrarazi, “askatasunik gabe bizi dira, hala ere: presondegian bezala”. Prefetaren esku dago etorkinen atxiloketak erabakitzea: hark ditu eguneko atxilotze ordutegiak jartzen. “Mugatik 25 kilometrora ezin dituzte etorkinak hartu; ondorioz, kokapena dela eta, anitz sartzen dituzte Hendaiako zentroan” dio Hocek. Atxikiak direnetatik, laurden bat Magrebetik dator, beste bat Afrikako hegoaldetik, %18 SESB (Sobietar Batasuna) ohiko herrialdeetatik, edo aldian aldikoetatik: Siria, Palestina, Pakistan… “Iparralderantz edo hegoalderantz joaten dira gehienak, hemen egoteko xederik ez daukate eta; herena bidaiatzeko txartelaz zebilen poliziak atxilotzean, trenean, autobusean edo topoan”, baina Frantzian ofizialki kanporaketa kotarik ez dela oroitarazi ondoren, “Valls barne ministroak iragarri du 2013an 34.000 etorkin kanporatu zirela; hala, zenbaki horretara iristeko, bidezkotzat hartu dute bidaiariak atxilotzea” azpimarratu du Hocek. Izan ere, Schengengo Hitzarmenaren urraketa salatzen du Cimade erakundeak (Europako Batasunaren baitan, pertsonen kontrolik gabeko joan-etorriak bermatzen ditu itunak, 1990. urtetik): “Zenbakien politikarekin diraute, etorkinekiko mesfidantza elikatuz eta gure baliabideak murriztuz”.\nZailtasun guztien gainetik\nDuela hamar urtetik, Ipar Euskal Herriko Cimade elkarteak aholkulari juridiko lanpostu bat dauka, eta hamar bat laguntzailek bermatzen dituzte etorkinen aholkularitza, laguntza eta sostengua: “Gutxiegi gara beharrei erantzuteko; jakinda, gainera, frantses gobernuak ezabatu nahi duela finantzatzen digun postua, beste tokietan bezala”. Baionan, bi laguntzailek eskaintzen dizkiete harrera eta aholkularitza etorkinei (astelehenero, arratsaldeko hiruretatik seietara, Lagreou karrikako 20an). “Bost familia laguntzen ari gara gaur egun, eta gure elkartasun sareak aktibatzen gabiltza aterpe eta diru bila, elkarteak baitizkie ordaintzen garraioari edota administrazioari loturiko gastu guztiak”, edozein agiri egiteko ordaindu egin behar delako: batez beste, 340 euro egoitza karta bat eskuratzeko, esate baterako. Bestalde, Cimadekoak auzialdiak entzutera joaten dira, “oharrak hartzeko eta lekukotasunak biltzeko, horrek denbora asko eskatu arren”. Horrez gain, bisitak egiten dizkiete Hendaiako Atxikitze Zentroko etorkinei (ordu erdikoak), eta eginbehar horretarako ere lagun gehiago behar dutela nabarmendu du Hocek.\nFinantzaketari dagokionez, Emaus elkarteak (aterperik gabekoei laguntzeko egiturak) emaitza bat eskaintzen du urtero. Bestetik, departamenduaren laguntza txiki bat ere badauka elkarteak, eta Akitania eskualdeari ere egin dio eskakizuna; alabaina, norbanakoen elkartasuna ezinbestekoa zaio aurrera jarraitzeko. Hil bakoitzaren lehen ostiralean, Baionako herriko etxearen parean, Isiltasunezko zirkuluak antolatzen dituzte, bai etorkinen egoera ezagutarazteko, bai eta gaitzesten duten politikaren ondorioak erakusteko. Eguberri aitzineko elkarretaratzea Hendaiako zentroaren aurrean iragaten da, eta azkenekoan berrogeita hamar pertsona bildu ziren, Hego Euskal Herriko SOS Arrazakeriaren eta Anitzak ekimenen ordezkariekin batera. Elkartasun horren guztiaren erakusle izateko ere ekoiztu zuen Audrey Hocek Bizidunen Hilerria, Hendaiako zentroari buruzko dokumentala. Proiektu eskasian ez dago zinegilea, besteak beste, lan berri bat prestatzen ari baita Ipar Euskal Herrira bizitzera etorritako atzerritarren bizimodua kontatzeko. “Dena dela, legea alde izan ez arren, aurrera jarraituko dugu eguneroko lanetan baldintzak oraingo berberak diren bitartean, baina jendeari esperantzarik eman gabe” dio baionarrak; edonola ere, Cimade elkartekoek argi daukate etorkinak begirada baikorragoz ikustera iristea ere badela lorpen handia.


topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila" author_facet:"Navarro, Francisco"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila Egilea: Navarro, Francisco


Itsas sektorea bultzatzeko ekimen berria aurkeztu da - Gaurkotasuna - Hondarribia\nHondarribian ekimen berri bat aurkeztu da Mahai Nautikoaren baitan garatuko dena; Bidasoa Bizirik eta Bidasoako eskualdean itsas sektorean lan egiten duten hainbat enpresa biltzen dituen lan tresna. Ekitaldian Merkataritza eta Turismoko zinegotzia den Maria Serranok parte hartu du sektoreko hainbat enpresarekin batera.\n“Kanpaina hau Mahai Nautikoan dugun lankidetzaren baitan sortzen da” dio Maria Serranok. “Aipaturiko mahaia Euskadin aitzindarietako bat da; sektoreko enpresek hondarribiarrei nahiz turistei, zeuden jarduera guztien berri emateko beharra ikusi zuten. Hondarribia Abian, Hondarribiko Enplegu eta Garapen Ekonomikorako Planean abian dugun zutabeetako bat da.”\n“Neurri handiko hiru kubo jarri ditugu espigoiaren hasieran, Damarri Plazan eta Korreosen aurrean, toki horietatik dabiltzanek ikus dezaten dagoen eskaintza zabala, urpekaritza, arrauna, irteerak itsasontzian, jet sky, paddle surf, adibidez” erantsi du.\nJarduera hauek bultzatu eta sustatzeko, Bidasoa Bizirik-ek mahai nautikoa antolatzen du, non itsas enpresa hauei aurreko urtean egindako jardueren berri eta aurten egingo diren jardueren berri ematen zaien.\nGainera, enpresa hauek beraien jardueren, parte hartzen duten programen berri ematen dute eta elkarrekin lan egiten dute sektore nautikoa bultzatzeko sustapen ekintzetan, adibidez elkarrekin eskuorria sortzea, publizitate kanpainak edo jardunaldi irekiak antolatzea. Enpresa hauek eskualdez gaindiko mahaietan ere parte hartzen dute.


Nahikoa da, gezur gehiagorik ez! – LabCaf\nHome/albisteak/Nahikoa da, gezur gehiagorik ez!\nNahikoa da, gezur gehiagorik ez!\nAtzo arte, azaroaren 14ko greba deialdiaren inguruan ez CCOO, ezta ESK-k ere, ez dute batzarra egiteko planteamendurik egin. Guztiz kontrakoa, batzarra ez egitea hoberena zela erabaki dute.\nJarrera hau erakutsi ondoren, ESK-k greba egunean lanuztea egitea proposatu zuen (lanuzte hau botaziorik egin gabe burutuko zen), eskaera honi LABek eta ELAak ezetz erantzun genion. Nola burutuko dugu lanuztea babesten ez dugun greba egun batean?\nEz LABek eta ez ELAk, ez diogu inongo momentuan batzar bat egiteari oztoporik jarri. BATZARRA EGITEA EZ DUTE ESKATU ERE EGIN.\nEgia da, atzo osteguna, 12:38tan, ESK-k korreo hau bidali zigula:\n“En vista de que un sector de gente descontenta y que quiere la celebración de una asamblea, teniendo la intención de recoger firmas. Desde ESK somos partidarios de la REALIZACIÓN DE UNA ASAMBLEA EL LUNES 12, QUE SE PONGA A VOTACIÓN LA HUELGA GENERAL.\nSolicitamos reunirnos el comité MAÑANA VIERNES A LAS 7:15.”\nEz LABek ez eta ELAk ere, ez diogu oztoporik jarriko batzarra egiteari beste sindikaturen batek eskatzen badu (edo enpresa batzordean adostuta dagoen moduan, langileek, plantilaren %10aren sinadurak bilduko balituzte). Eta hau oso garbi gelditu da astelehenetik burutu ditugun bilera guztietan. Gure ustez ez baita koherentea egunero iritziz aldatzea. Aste honetan gertatutakoa lotsagarria iruditu zaigu.\nCCOO-ek batzarra egitea eskatuko balu, batzarra egingo zen.\nESK-k batzarra egitea eskatzen badu, egingo da.\nSinadurak biltzen badira, batzarra egingo da.\nARGIA BEZAIN ERRAZA.


2019-05-22 - Urola Kostako Hitza : Urola Kostako Hitza\n"Egiturazkoa den arazoari egiturazkoak diren soluzioak" emateko eskatu dute Azpeitian, lan istripuetan hildakoak gogoan\nEguerdian gehiengo sindikalak deituta egin dute elkarretaratzea, eta arratsaldekoa herriko zazpi eragilek bat eginda deitu dute.\nLan heriotzak eta prekarietatea salatzeko elkarretaratzeak egin dituzte Azpeitian eta Zarautzen\nEgunotan hasi dira Azpeiti eta Zestoa arteko Lasao auzoaren bi aldeak lotuko dituen oinezkoentzako bidea egiten, Lasaoko tren geltokiaren ondoko Urola trenbidearen ondoan.\nErreferendumaren aldeko globoa, puzten hasteko prest\nGure Esku dinamikak etapa berri bat abiatu du, helburu argi batekin: estatus politikoaren inguruko erreferenduma egitea. Horretarako, herri ekimen bat sustatuko du dinamikak, eta tokian tokiko Elkarguneak sortzea aurreikusi du. Erronka gauzatzeko, bazkide kanpaina jarri dute martxan. Amalur Alvarez Gure Eskuren bozeramailea Azpeitian izan da, fase berriaren nondik norakoak azaltzen.\nJoseba Beristain azkoitiarrak 'Elkano, lehen mundu bira' filmaren soinu banda egin du\nEuskadiko Orkestra Sinfonikoarekin eta Donostiako Orfeoiarekin grabatu du ia ordubeteko soinu banda. Uztailaren 5ean iritsiko da filma Euskal Herriko zinema aretoetara. Zinea.eus atarian elkarrizketatu dute azkoitiarra.\nAzpeitiko ikasleak bertsolari bihurtuta, Soreasuko agertokian\nZarautz Balea Igeriketa Klubak ate irekien jardunaldiak egingo ditu ekainean\nZarautz Balea Igeriketa Klubak ate irekien jardunaldiak antolatu ditu ekaineko bigarren asterako. Jolasen eta bestelako ekintzen bidez emango dute taldearen eta taldearen jardunaren berri.\nMugikorrarekin naturari argazkiak ateratzeko tailerra egingo da larunbatean Zumaian\nGeoparkeen 9. astearen inguruan antolatutako egitarauaren baitan, larunbat honetan argazkigintza tailerra egingo da Zumaian. Mugikorrarekin naturari argazkiak ateratzeko xehetasunak emango dira bertan.\nAiako EAJk bere programa aurkeztu zuen atzo kultur etxean\nAiako EAJk hamar ardatz nagusitan banatu du bere programa.\nAsteazkenean hasiko dira Konpartsako entseguekin Getarian\nAurtengoan 80ko hamarkada izango da dantzarako gaia eta guztira 70 bikotek hartuko dute parte.\nMariatxien kontzertua izango da ostiralean, Zestoan\n20:00etan izango da emanaldia, arkupeetan.\nHerri osoak egin die harrera Orioko arraunlariei iluntzeko ongietorrian


Euskal genozidioa • ZUZEU\nEuskal genozidioa –\nGenozidioa da ekintza bat ohartuki gauzatua gizatalde bat suntsitu beharrez. Denok dakigu dozena erdi genozidioren berri: Ameriketako indigenak, Australiako aborigenak, juduak III. Reichean, Ruanda, Bosnia, Palestina… Denak ezagun bezain urrunekoak. Etxean bertan dugun genozidioari, aldiz, ez ikusi egiten diogu, haren ondorioak egunero jasaten ditugun arren.\nEuskaldunon komunitateak egun pairatzen duen egoera penagarria genozidio baten ondorio da. Genozidio hori Espainiak eta Frantziak perpetratu, eta hemengo agintariek onartu eta sostengatu dute. Zeren gauza bat argi izan behar dugu, herriak ez du bere borondatez abandonatu bere hizkuntza.\nOrdea, hain al da txarra euskararen egoera? Datuen eta iritzien itsaso hondogabean sartu gabe, galde diezaiogun euskaraz bizi garen guztiok geure buruari: Euskal Herrian euskaraz bizi naiteke duintasunez, erdaldun bat erdaraz bizi den bezain eroso eta beteki? Galdera horren erantzunean datza gure egoeraren deskripzio zehatza.\nBada, gure herrian euskaraz bete-betean bizitzea, eta ez ozta-ozta eta arrastaka, giza eskubidea da, eta funtsezko eskubide hori ukatzen digutenek genozidioa sustatzen dute. Ahoan legarrik gabe esanda.\nEuskal Herriko lehen politika linguistikoa\nEuskal Herriko politika linguistikorik zaharrenak, orain arteko eraginkorrenak, helburu zehatza du: euskal hizkuntza eta harekin lotutako pertenentzia kolektiboaren kontzientzia desagerraraztea.\nPrograma genoziden aplikazio sistematikoa XVIII. mendean hasi zen, Frantziar Iraultzaren ostean. Ordutik hona, gure populuak mugaren bi aldeetan nozitu ditu bere hizkuntzaren erabilera murrizten duten hamaika lege, erregelamendu, zirkular eta arau, bai eta horiek urratzeagatik gobernuek eta epaitegiek ezarritako ezin konta ahala zigor ere. Ez naiz xehetasunetan sartuko, dokumentazio oparoa baitago gaiari buruz. Hona zenbait liburu jakingarri:\nXVIII. mende amaierarako, indartsu abiatua zen euskararen gainbehera Arabako eta Nafarroako herritar xeheen artean —eliteetan aspaldian zeuden sartuta erdarak—. Bizkai eta Gipuzkoako triskantza geroago etorriko zen, industrializazioarekin. 1867. urtean, oraindik, euskaldun ziren Bizkaiko eta Gipuzkoako biztanleen % 81 eta % 96, hurrenez hurren. Parte handi bat, elebakar.\nProzesuaren garairik ilunena eta kaltegarriena gogoan iltzatuta daukate adin batetik gorako euskaldunek. Gerra zibilean, era masiboan praktikatu zen genozidio fisikoa, alegia, Xabier Irujo irakasleak Argiari azaldu bezala, «giza taldeko kideen portzentaje bat hiltzea, desagerraraztea, espetxeratzea edo deserriratzea». Ondoren, 40 urteko diktaduran:\nTxistua jotzea debekatuta edo kontrolatuta egon zen, kalejirak egiteko baimen bereziak eskatu behar ziren, izen euskaldunak galarazita zeuden, euskal ortografia, toponimia… Euskal izaera erakusten zuen edozein adierazpen debekatu edo mugatzen zen.\nFrankismoak izan zuen efektu suntsitzailea ukatu gabe, gogora dezagun Frantziaren deseuskalduntzea askoz eraginkorragoa izan dela. Gaur egun ere, Frantziako estatua da bere lurraldeko gutxiengoen akabatzaile nagusia.\nHezkuntzan, duela hamarkada gutxi batzuetara arte, bai Espainiak eta bai Frantziak eduki dituzte martxan estrategia genozida garbiak. Genozidio Delitua Prebenitu eta Zehatzeko NBEren Nazioarteko Konbentzioan, genozidioaren bost definizioetatik bik zerikusia dute talde nazional, etniko, razial edo erlijiosoen heziketarekin. Bi-biak dira ezagunak gurean:\nTaldeko haurrak indarrez transferitzea beste talde batera (II[e] artikulua).\nTaldeko kideei kalte fisiko edo mental larria eragitea (II[b] artikulua).\nBatetik, fase historikoak ditugu, gutxi-gorabehera Espainian diktadura amaitu arte iraun zutenak. Horietan, bistakoa da ekintzen helburu genozida:\nEliteek hizkuntza baztertzen dute goi esferetan, administrazioan, hezkuntzan…\nKanpoko botereek politika planifikatuak abiatzen dituzte tokian tokiko hizkuntza eta kulturak suntsitzeko, agintari lokalek lagundurik.\nHerriaren desatxikimendua: hizkuntzak prestigio guztia galtzen du, eta murriztuz doa haren erabilera-esparru soziala. Azkenean, ez zaie hurrengo belaunaldiei transmititzen.\nEtorkinak bertakotzeari uzten zaio. Bereziki hondagarria, egondako bolada migratorio erraldoien ondorioz (industrializazioa).\nDiktadurak era ageriago, biolentoago eta zabarragoan jarraitzen dio aurreko ildoari.\nFrankismoa, ikusten denez, prozesu historiko baten azken-aurreko bilakaera bortitza baino ez da.\nGaurko faseari, berriz, fase «biguna» dei dakioke. Euskara jada ez dago debekatuta. Are gehiago, ofiziala da hiru probintzia eta herenean. Euskaraz ikas daiteke eskola batzuetan. Esku bete komunikabide ditugu euskaraz. Administrazio batzuek kristoren dirutza gastatzen dute erdara hutsean sortzen diren milaka testu euskaraz ere egon daitezen. Eta halere, Euskal Herri osoan oraindik daude martxan genozidioaren ondorioak bere horretan mantentzen dituzten mekanismoak: ofizialtasuna ez dago ezarrita lurralde osoan, erdarak legez inposatuta daude, biztanleek euskara ez jakiteko aukera legala dute, kanpotarrak ez dira sistematikoki euskalduntzen, enpresa pribatuek euskarari muzin egitea permititzen da, euskararen aldeko hainbat neurri eta lege inpugnatu eta indargabetzen dira, hizkuntzaren aldeko diskriminazio positiborik txikienaren auka jotzen da, euskararen kontrako intoxikazio eta eraso etengabeak egoten dira, euskaraz jakiteari ez zaio zor zaion balioa ematen enplegu publikoetarako deialdietan…\nHoriek guztiak estrategia genozidak dira. Horien erruz ez atzera ez aurrera gabiltza euskararen normalizazio dontsuarekin. Gure helburua, Euskal Herrian euskaraz bizitzea, ez dugu sekula santan lortuko praktika genozidei men egiten diegun bitartean.\nHorregatik, gauzei beren izenez deitzen hasi behar dugu. Euskaldunoi dagokigu, ez beste inori, gure hizkuntza, gure herria hilobira daraman genozidioaren aurrean begiak ireki eta irekiaraztea. Behartu ditzagun gure herri honetako biztanle guztiak posizioa hartzera, eta sala eta borroka ditzagun perpetratzaileak. Dena daukagu-eta jokoan.\n24 pentsamendu “Euskal genozidioa”-ri buruz\nJJ 2020-04-10 15:37\nOso eskertzekoak dira, euskaldunon egoerari mozorroa erantsi, eta gauzei izenetik deitzeko saiakerak. Ez dira sarri ikusten. Gehienetan poziktibity-zaletasuna, eta batez ere, isiltasuna nagusitzen dira.\nEsan dituzun guztiekin bat etorrita, ñabardura bat egingo nuke: “Euskara jada ez dago debekatuta. Are gehiago, ofiziala da hiru probintzia eta herenean” diozu. Tira, FORMALKI ez dago debekatuta euskara hiru probintzia eta herenean. Praktikan, horietan ere debekatuta dago, ezinezkoa baita jarduera eta egoera askotan erabiltzea.\nAreago, euskara “erabiltzera” animatzen omen gaituzte agintari batzuek (abertzaleek; unionistek ez)… euskaraz jardun ahal izateko baldintzak bermatu barik. Ezaxolakeria, ezjakintasuna, gaitasunik eza,… guztiak batera?\nEskerrik asko hain garbi (eta ausart) mintzatzeagatik, Gilen. Bertangoxotarrek isilik jaraituko dute, baina batzuei hemen eta beste batzuei han, zer pentsatua emango die.\nPatxi 2020-04-10 17:26\nLehenik, Gilen, milesker gai hau aipatzeagatik. Bigarrenik, ohar kritiko bat; ez zait egokia iruditzen gure egoera ameriketako indigena, Australiako aborigen, eta juduekin eta alderatzea. Gurea, genozidioa baino gehiago elebitasun simetrikoaren (guztiz asimetriko praktikan) mozorropean, euskararen ordezkapen anestesiatua da.\nJJ Agirre 2020-04-10 18:14\nAtrebentzia ez bada, horra tarteko definizio bat, Wikipediatik hartua:\n“Hizkuntz-genozidioa edo linguizidioa kultura menperatzaile batek komunitate baten hizkuntzaren gainean eragiten duen heriotza programatua da. Kasu gehienetan kultura menperatzailea estatu menperatzaile batena da. Honek, eskura dituen tresnen bidez -eskola, armada, komunikabideak, eliza, eliteak…- hizkuntza menperatuaren desagerpena bilatzen du neurri politiko zorrotz eta eraginkorrak ezarriz.\nHizkuntz-genozidioa etnozidio mota bat da.\nGenozidio linguistikoaren saiaketak ugariak izan dira historian zehar. Batzuk arrakastatsuak izan eta muturreraino iritsi dira (Amerikako eta Afrikako hizkuntza askoren desagerpena burutu baitute). Gugandik gertu, aipatzekoak dira Frantziako estatuak Frantziako iraultzatik ondoren frantsesa ez diren gainontzeko hizkuntzak (euskara, katalana, bretoiera, korsikera…) desagertarazteko martxan jarri dituen politikak . Espainiako estatuan, aldiz, Karlos IIIren ondotik gaztelania ez diren penintsulako beste hizkuntzak debekatuak izan dira eremu formaletan, eta -garai batzuetako salbuespenarekin- euskarari jazarpen latza ezarri zaio, zigor fisikoak eta guzti (eraztunarena, adibidez).\nGilen Mejuto 2020-04-10 18:44\nPako, zu ados egon ez arren, gure kasuak eta besteek badute gauza bat komuna: genozidioak dira. Baieztapen horri eusteko, hor dituzu NBEren Konbentzioaren bi artikuluak, hor dago “genozidio kulturalaren” kontzeptua (nahi izanez gero, haren historiaren berri laburra emango dizut), hor daude Xabier Irujo eta beste askoren lan eta ikerketa ederto dokumentatuak eta milaka euskaldunen testigantzak.\nDiferentzia nagusia da beste kasu horietan eliminazio fisikoaren osagaia zentrala izan dela; gurean, berriz, genozidio kulturala eta linguistikoa izan da nagusiki.\nHortaz, uste dut elkarrekin duten hori, aldeak alde, nahikoa dela denak artikulu berean aipa daitezen zilegitzeko. Eta ez ditut berdintzen, noski, milioika hilketa eta ehunka mila kulturgabetze, azken hori gutxietsi gabe ere.\nFinean, artikuluaren helburua da euskaldun sinesgogorrei ikusaraztea genozidioa egin dela gure herriaren kontra eta ez dela nahikorik egiten, aldiz kontrakoa, haren ondorioak gainditzeko.\nAmaitzeko, diozu gurea genozidioa bainoago izan dela “euskararen ordezkapen anestesiatua”. Artikuluan estekatu dudan Argiako elkarrizketan duzu horren erantzuna: “Genozidioa da nazio bat desagerraraztea beste baten barruan diluitzeko: asimilazioa”.\nPatxi 2020-04-10 18:58\nAdos, Gilen akort, neuk kulpa.\nAnekdota zozo bat kontatze aldera: ETB1eko albistegian euskaraz suelto egiten dutenak entzun eta gero ETB2n haiek berak gaztelaniaz, geure gizajo-gajokeria bururatzen zait eta barruko zizareak iraulkatzen zaizkit. 1. Zergatik galdetu behar du kazetariak lehenik euskaraz, eta gero gaztelaniaz. 2. Zergatik ezin dio esan euskaldunak: aizu, nik mezua eman dut. Hortik aurrerakoa zure kontu! Gure ezjakintasuna, gutxiagotasun konplexua…genozidioa, batzuetan infantilak garelako, gizajo eta gajo garen neurrian genozidiatzen (barkatu, ez dago hiztegian, ez erasiatu!) gaituzte\nGilen Mejuto 2020-04-10 19:05\nPako, euskaldun petoenek ere maite dute honezkero erdara, seinale ondo genozidatuak gaudela.\nStop Basque Genocide 2020-04-10 19:08\nMila esker Irujoren lana zabaltzeagatik. Genozidio betean gaude argi eta garbi:\n-Nazio baten desagerpena lortzen ari dira.\n-Medio militarrak erabili eta erabiltzen dituzte.\n-Gizatearen aurkako krimenak barne: hilketa, tortura, deportazioak eta kontzentrazio esparruen erabilpen zabala egin dute.\nHau ez bada genozidioa, esan diezadatela zer den…\nUrtzi 2020-04-10 21:19\nHorregatik erakunde politikoa eta\nJarraian sindikatua behar da eta horrela sektore guztietan ekin. Hauteskundeak atzeratzean agian aurkeztu gaitezke. Aupa! Beti aurrera.\nIñaki Lopez de Luzuriaga 2020-04-11 00:23\nPako, hor dago koxka: euskara hizkuntza morroia izatea erabat barneratuta dago, euskaldunek euskaraz egiten badute, gero berdina erdaraz esan behar dutela, kasu… “errespetuz”. Nik hori ugari ikusten dut hemen Lasarten ia egunero, baita beste toki batzuetan ere.\nHizkuntzak ez badu harrotasunik, handicapa bihurtzen da, gutxitasun bat, pisu bat. Eta euskaldunak nahiago du erdaraz hitz egin, zuzenean. Euskaldun zaharrak nahiago du erdaldundu.\nIñaki Lopez de Luzuriaga 2020-04-11 00:48\n(Erantzun esteka ez dabilkit ondo) Atzera begirakoan, genozidioa da, 1790etik (1793tik) hasita. Canovas del Castillo Espainiako gobernuburuak, esklabismo eta torturaren sustatzaile eta aplikatzaileak, zioen euskaldunei pixkanaka kendu behar zitzaizkiela berezkoak zituzten erakundeak. Ordukoak dira Espainiako Parlamentuan hizkuntza ere kendu behar zitzaigula eskatzen zuten ahotsak.\nGilen Mejutok aipatu bezala, ez da kolpe bateko eliminazio fisikoa. Gure kasuan, Espainiako sistema errepresibo-disfuntzionalak (baina militarki, propaganda eta ikuskizunean aldez edo moldez efizienteak) gure eliteen “lan ona” eta babesa aurkitu du mendetan, azenarioa eta akuilua erabiliz.\nEsango nuke lehen alienazio gogorra zela ohiko metodoa; orain, berriz, asimilazioa, trukean identitate suzedaneo bat sortuz. Euskaldunen/euskal herritarren ordez, egun “Euskadi” (EAE) eta baskoak (EAEtarrak) ditugu Euskal Herriaren alde honetan. Transferentzia kontzeptuala nabarmena izan da azken urteotan, EAEko agintariek hala babestuta.\nPatxi 2020-04-11 09:14\nCanovas del Castillo foruen suntsitzaile famatuarekin nahastu zara datetan (1828-1897) Iñaki. San Agedako bainuetxean 1897an hila. Txirrita: “…Iru tirotan utzi zizuten zuri senarra illotza”.\nUnamuno ere oso adibide ona da (1901eko hitzaldia Bilbon) diozunaren ildotik.\nHemen ez da armeniarren genozidiorik edo juduenik gertatu.\nGerra zibilean ezkertiarren aurkakoa bereziki, eta nazionalisten aurkakoa ere bai, baina ez euskaldunen aurkakoa. Nafar euskaldun gehienak Francorekin ibili ziren. Bestela ere nahiko motibo daude aipatu dituzuenak aipatzeko.\nEuskaldun askoren jarrera txepela ere ez da txalotzekoa, neurri batean ulergarria ere izan daitekeen arren. Ez dira txotxongiloak, eta beren hautuen ardura ere badute, behartze eta hertsatzeak ukatu gabe noski. Neu naiz euskaldun gisa bizitzeko ditugun salatzaile handienetarik.\nBeraz, bat gatoz ehuneko laurogeita hamarrean. Ez gara hasiko norgehiagoka orain, egoeraren salatzaile handiena gutako nor izango! Diosal adeitsua.\nPatxi 2020-04-11 09:16\nCanovas hila ez, Angiolillok eraila.\nGilen Mejuto 2020-04-11 09:18\nNik uste dut bideak bilatu beharko genituzkeela hizkuntza-morrontzari aurre egiteko. Adibidez, honelako kanpainak bultzatuz: hedabideetan euskaraz soilik, erdararik gabeko egun eta asteak (Euskaraldi radikalak)…\nBestalde, euskaldun abertzale petoei entzun izan diet katalanak maiseatzen, haien aurrean espainolera ez pasatzeagatik, kolono edo inperialista espainolaren rol nazkagarria hartuta. Baina katalanen jarrera hori da, hain zuzen, klabea. Eta guztiz imitatzekoa.\nIñaki, nik EAEtarrei “kafarrak” esan izan diet (CAVarrak).\nGilen Mejuto 2020-04-11 10:40\nPako, Gerra Zibila agian ez, baina Gerra Karlistak azken batean ez al dira, Euskal Herrian, euskaldunen eta erdaldunen, eta hauen oinarrian dauden bi mundu-ikuskeren, arteko konfliktu bat, zeinean lehenengoa desagerrarazi nahi zuten?\nPatxi 2020-04-11 11:01\nXaho, Txillardegi…ildo horretan. Joxe Azurmendik ere esan izan du liberalak Espainiako gobernuaren aldekoak zirela, besterik ez, estatu.nazio liberal espainolaren aldekoak. Dena dela, historia ezagutzea eta ezagutaraztea oso inportantea baina historiak ez digu eskubiderik ematen.\nNik ere uste dut beste era bateko euskaraldiak behar ditugula; indarra falta, koordinazioa, geure buruarengan sinestea…\nIñaki Lopez de Luzuriaga 2020-04-11 11:18\n(Erantzun esteka ez dabilkit ondo, Firefoxen) Konfinamendu on denoi! Pako, 1793an (1790an) hasten den euskal herriaren kontrako estatuen eraso eta hertsapenen aldiaz ari naiz, Julio Caro Barojak 1876 arte luzatuta “hondamendiaren” zikloa deitu duena.\nHenningsen ingelesak, 1834-1835ean karlistekin ibilitakoak, desnazionalizazio kanpainatzat jo zuen I. Karlistaldia, Vendéeko sarraskiarekin (genozidioarekin) konparatuz (1794-1796). Gero jarrai daiteke noski, bereziki 1936 berriz pizten den aldiaz. Eta bai, noski, Canovas II. Karlistaldikoa eta gerokoa da.\nBat nator zurekin ez dela kolpe batean argi eta garbi jazotzen den genozidio fisikoa, baizik eta pausokakoa eta bertako eliteen parte-hartze distortsionatzaileaz. Hori kolonizazioari uztartuta, “colonie du peuplement” deitu izan dena (ikus Wikipedian, EU ez oraindik tamalez). Goraintzi\nIñaki Lopez de Luzuriaga 2020-04-11 11:28\nErabat bat Gilenek esandakoarekin, bi mundu ikuskeren arteko talka. Karlistaldietan indar zakarrak irabazi zuen, kanpoko (eta askoz gutxiago barruko) armada ordaindu profesionala herritar boluntarioen kontra. Diruak (nazioarteko finantzariek) eta armek (EHz eta, are, Espainiaz kanpoko armaden laguntzaz) eta pisu demografikoak irabazi zuten, zakar eta gordin.\nKafarrak, ona Gilen, egokia bizi dugun izenen joko semantiko kafkarrerako!\nJJ 2020-04-11 11:33\nEgun ON Pako (eta konpainia). Norgehiagokara ez nator, baina uste dut badela hausnarketa handixeagoa merezi duen ideiarik.\n“Euskaldun askoren jarrera txepela ere ez da txalotzekoa, neurri batean ulergarria ere izan daitekeen arren. Ez dira txotxongiloak, eta beren hautuen ardura ere badute, behartze eta hertsatzeak ukatu gabe noski. Neu naiz euskaldun gisa bizitzeko ditugun salatzaile handienetarik”\nTira, ideia horretako nintzen ni ere lehen. Baina uste dut ez diola erantzuten errealitateari.\nTamalez, euskaldun askoren jarrera txepela oso ulergarria da: bi hizkuntza menperatzen dituzte (gutxienez), espainiera edo frantsesa (noranahikoak eta munduko hamaika leiho irekitzen dizkietenak) eta euskara, hedapen maila ikaragarri txikiagokoa.\nGainera, dagoeneko, oso gutxi dira euskara erdara baino hobeto menperatzen duten euskaldunak. Normalean hobeto moldatzen gara erdaraz (ni neu ere bai) euskaraz baino. Ez alferrik, ehunka telebista-kate, irrati-kate, egunkari, astekari, eta bestelako dauzkagu eskura erdaraz, euskarazkoekin alderatu ezin. Euskaraz bizitzeko hautua egin dugunok ere, euskaraz kontsumitzeari lehentasuna ematen diogunok ere, erdaraz elikatzen gara euskaraz baino gehiago ezinbestean, ez bada oso inguru mugatu eta jakinetan, zeharo española/frantsesa baita inguratzen gaituen guztia, paisaje linguistikoa, inguruko gehientsuenen berba jarduna, mugikorrean jasotzen ditugun mezuak… eta horrek dakarkigu Mitxelenaren “aizkoraren” (euskararen) kamustea, eta kamustutako aizkora ikuluko bazter batean egon ohi da, erdoila eta hautsa biltzen.\nHori gertatu zaio euskaldun askori, euskara kamustu egin zaiola, baldartu eta azkenerako astun bilakatu. Ez bere erruz, boteredunen erabakiz gehienetan, eta axolagabekeriaz besteetan, baizik.\nEgun, Gipuzkoako eta Bizkaiko eskualde jakin batzuetatik kanpora, zaila eta nekeza da euskaraz jardutea. Konpromiso handia eta ausardia ez txikia eskatzen ditu. Gasteiz batean, Bilbo batean… edo Altsasu batean, arazo-iturri da gehiagotan, plazer-iturri baino.\nHortik etorri dira deserzioak, areagotzen ari direnak, zeren eta aipatutakoak nahikoa traba ez balira, badira urteak eragile abertzaleetatik ere, euskarari soilik balio funtzionala aitortzen zaiona, “komunikazio trena” huts bezala aurkezten zaiguna, edota asko jota, “aniztasun” iturri gisa. Horiek horrela, ez eremu batean ez bestean euskarak ez du konpetitzerik inperio-hizkuntza ezberdinekin.\nLabur esanda, euskaldunak ez du euskara aukeratzen, ez dagoelako berdintasunezko baldintzetan hautua egiteko moduan. Hautu librerik ez dago, hautua erabat baldintzatuta baitago. Soilik kontzientziak, politizazioak, eraman gaitu euskaldun asko (zorionez) euskaraz bizitzen tematzera. Konzientziarik, pòlitizaziorik ezean, akabo.\nGilen Mejuto 2020-04-11 12:46\nNik uste, sorginen kontrako XVII. eta XVIII. mendeetako prozesu inkisorialetan badugu euskaldunen kontrako genozidioaren beste zantzu bat.\nGilen Mejuto 2020-04-11 13:10\nPresentera itzulita, eta Jonjok irekitako ildoari lotuz, zenbatek erabaki dute, erdal tsunamiaren kontra, euskaraz bizitzea? Niri jende hori interesatzen zait, eta egia esan gero eta gehiago saiatzen naiz talde horretan sartzen ez direnak nire bizitzatik at uzten. Funtsezkoa deritzot gure artean sarea egin eta indartzeari, elkar sostengatu eta babesteari. Horiek osatzen dutelako nire nazioa, abertzaleek kontatzen dizkiguten ixtorioak gorabehera.\nDonostia 1813 / 1936 2020-04-12 09:38\nDonostia 1813 eta 1936, azken 200 urtetan bi genozidio jasan duen hiria.\nLehena 1.813ko abuztuaren 31n eta osteko egunetan, aliatuek (espainolek, ingelesek eta portugesek) “burniz” (“a cuchillo) pasa zituzten donostiar gehienak, etxe guztiak (600 bat) lapurtu zituzten, neska eta emakume guztiak bortxatu egunetan eta 500 bat etxe nahita eta banaka erre zituzten, 1.200 bat donostiar hilik (Donostiako Udala 1814 akta) eta 1600 Donostiako familia lur jota kale gorrian, hurrengo urtean beste mila bat hilik sortu ziren gaitzengatik… 1813ko abuztuan Donostiak 7 edo 8 mila biztanle zituen eta irailean 300 (hirurehun bai) biztanle.\n1º Manifiesto del Ayuntamiento Constitucional de Donostia 7 enero 1814 (sinadurak moztuak)\nBiolatu eta ill,\nBigarrena: 1936ko Donostiako genozidioa gogoratua. 1936. urtean Donostiak 80.000 bat biztanle zituen, faxistak sartu zirenean 34.000 gelditu ziren, gainontzekoek ihes egin zuten. Francok 386 donostiar afusilatu zituen, 17 emakume. Itsasotik egindako bonbardaketetan 17 pertsona hil zituzten. Errepublika defendatuz 5.855 donostiar mobilizatu ziren antifaxista milizietan eta Euskal armadan. Gudako borroketan 418 donostiar hil zituzten. 776 ume donostiarrak ebakuatuak izan ziren Frantziara, Ingalaterrara eta Errusiara eta asko ez ziren inoiz itzuli. 21 donostiar hil zituzten exterminio eremuetan Mathausen eta Dachaunen adibidez. 561 donostiarrek espetxean egon ziren urte luzeetan, 20 bat urtera arte. Gizartearen aurkako krimenak eta inor ez da epaitua izan.\nBi genozidio beldurgarriak eragin dituen arduradun nagusia, alegia, armada española berdin jarraitzen du eta konkistak jarraitzen du.\nGaur egungo (2010) egoera tamalgarria ulertzeko hizkuntzan, kulturan, genozidioa, errepresioa, ilegalizazioak, erbesteratuak, presoak, tortura… baliagarria izango delakoan.\nKultura erakutsi nahi duen hiri batek ea arazoak konpontzen saiatzen den.\nGilen Mejuto 2020-04-12 14:30\n1813koa, donostiarren triskantza, bai; euskaldunen kontra propio gauzatutako erasoa, ez dakit. Hau diosku Wikipediak Donostiako setioari buruz:\n“Orduko Donostiak 9.104 biztanle zituen eta, Gipuzkoa ez bezala, politikoki liberala zen. Hiriko historian frantziar eta gaskoien eragina nabarmena izan zen, izan ere historian gaskoi hizkuntza mintzatu izan da Donostiako kaleetan”.\n1936koa ere ez zait iruditzen euskaldun izateagatik egindako sarraskia denik, Errepublika defenditzeagatik baizik.\nBeraz, duda handiak ditut bi horiek, haien larritasuna zalantzan jarri gabe, “euskal genozidioan” sartzeko moduko kasuak diren.\nIñaki Lopez de Luzuriaga 2020-04-12 19:40\nGenozidioa hitz potoloa da, baina halako zerbaitez ari garela esan dezakegu, eta horretan bat gatoz. Donostiaren kasuan, triskantza demofobikoa esan daiteke ere; hori gertatu zen XVI-XVII. mendeetan ere: eliteen asmoetan / egituretan sartu ez zen herrian izua zabaltzea, otzantzea, eta haren ordu arteko antolamendua suntsitzea.\nEuskaltzale 2020-04-13 17:35\nArtikulu oso ona. Zorionak egileari. Egi borobilak aipatzen ditu.


Gorka Zubizarretak Anaitasunako nesken entrenatzaile izateari utziko dio - Azkoitia - Maxixatzen.eus\nGorka Zubizarretak Anaitasunako nesken entrenatzaile izateari utziko dio\nAndoni Elduaien 2022-05-09 09:16\nGorka Zubizarreta entrenatzailea, partida batean. (Anaitasuna)\n2018-2019 denboraldian hartu zuen kargua Zubizarretak, eta lau denboraldiren ondoren taldea uzteko erabakia hartu du entrenatzaileak. Larunbatean, porrotarekin agurtu zuten urtea Anaitasunako neskek, eta orain, Emakumezkoen Lehen Nazionalera igotzeko aukerarik izango duten edo ez jakiteko, zain jarraitzen dute.\nGorka Zubizarretak ez du Anaitasunaren nesken lehen taldeko entrenatzaile izaten jarraituko. Hala jakinarazi zuen atzo, igandea, Azkoitiko futbol taldeak sare sozialen bidez. Zubizarretak 2018ko uztailean hartu zuen nesken lehen taldeko ardura. Emakumezkoen Euskal Ligari eutsi zioten lehen bi urteetan, baina, urtez urte, goranzko bidea egiten joan da nesken taldea Zubizarretaren eskutik.\nIaz, Emakumezkoen Lehen Nazionalerako igoera fasea jokatu zuten, eta sailkapeneko hirugarren postuan amaitu zuten sasoia, Athletic eta Eibar taldeen atzetik. Aurten, berriz, sailkapeneko bigarren postuan itxi dute denboraldia, Eibarren atzetik. Anaitasunak eskerrak eman dizkio Zubizarretari nesken taldearekin egindako lan guztiagatik.\nPorrota, azken jardunaldian\nNesken lehen taldeak larunbatean jokatu zuen denboraldiko azken neurketa, eta gorritxoek 0 eta 3 galdu zuten Elorrioren aurka, Txerloian. Eneritz Jauregi jokalariari animo mezuak emanez hasi zuten neskek eguna, hark belauneko lotailu gurutzatua hautsita baitu. Lehen zatia hutsean amaitu zuten neskek, baina bigarren zatian bizkaitarrak gehiago izan ziren, eta haiek hiru gol egin zituzten. 55. minutuan egin zuten lehena, handik bi minutura bigarrena, eta 70. minutuan hirugarrena.\nBeste multzoetako bigarren sailkatuen emaitzen zain, Anaitasunako nesken lehen taldeak Emakumezkoen Lehen Nazionalera igotzeko aukerak dituzte oraindik orain; izan ere, bigarren onenek mailaz igotzeko aukera izango dute. Emaitzen zain egon beharko dute gorritxoek mailaz igotzen diren edo ez ikusteko.


3. Tabua. Indarkeria obstetrikoa: existitzen den indarkeria – Guraso.eus\n3. Tabua. Indarkeria obstetrikoa: existitzen den indarkeria\n2020-10-01\tguraso\tIruzkinik ez\nAma izan nahi duten edo izan diren emakumeek jasaten dituzten 10 taburen inguruan idazten gabiltza guraso.eus egitasmoan. Gaurkoan indarkeria Obstetrikoa izango dugu hizpide.\nEmakumeen diskriminazioa, haurdunaldian, erditzean eta erditze ostean, genero-indarkeria moduan ulertzen ez den esparru bat da oraindik. Indarkeria obstetrikoaren aurkako borroka, osasun-arloko profesional askok historikoki baztertua eta zalantzan jarria izan da hamarkadetan zehar.\nAdibide moduan, “Indarkeria obstetrikoa: legalki delituzko kontzeptua, moralki desegokia, zientifikoki onartezina” titulua zeraman komunikatua publiko egin zuen SEGOk (Espainiako Ginekologia eta Obstetrizia Elkarteak). 2018. Urtean. Komunikatuak adierazpen misogino, kolonialista eta arrazistak barnebiltzen zituela irakurri genuen Argia astekariko artikulu honetan.\nErditzeen protokoloetan izandako aldaketen bidez edo “erditze-etxeak” irekitzearen bidez osasun publikoan hobekuntzak egin badira ere, erditze errespetatuaren defentsa gaur egungo borroka da oraindik. Zer da baina biolentzia mota hau. Nahia Alkorta, Sabeletik Mundura ekimeneko sortzaile eta “el parto es nuestro” elkarteetako kidea denaren hitzak ekarriko ditugu:\nBikotekideak gaizki hitz egiten badizu edo umiliatzen bazaitu, edo zure iritzia kontuan hartu gabe zuri buruzko erabakiak hartzen baditu, berehala identifikatzen dugu zer den; hori genero indarkeria da. Baina tratu hori erditze unera eramaten badugu, eta bikotekidearen ordez emagin, ginekologo edo erizainak jartzen baditugu… Hori zer da? Indarkeria obstetrikoa da, argi eta garbi.\nIbone Olzaren hitzetan:\n“Osasuneko profesionalen aldetik emakumeak haurdunaldi edo erditze garaian pairatu duen edozein tratu txar hartzen du bere baitan indarkeria obstetrikoak”\nAipatutako El Parto es Nuestro edo Dona Llum bezalako elkarteen borrokari esker errealitate hau ikusgarri bilakatu da azken urteetan, baita nazioarteko erakundeen babesari esker ere, hala nola Osasunaren Mundu Erakundea (OME). 2014an jada, erakunde horrek emakume askok erditzean jasotzen duten errespeturik gabeko tratu iraingarria salatu zuen, eta ospitaleetan kalitate-kontrolak ezartzearen garrantzia aldarrikatu zuen.\n2020ko martxoan guraso.eus egitasmoan jaso genuen albistea: lehen aldiz, nazioarteko auzitegi batek estatu bat (espainiar estatua) zigortu zuen haurdun zegoen emakume batek eta haren jaioberriak jasotako tratu txarrengatik.\nKristellerren maniobra – Arriskutsua haurrarentzat eta amarentzat eta OMEk debekatua –, baginako gehiegizko ukituak, episiotomiak, amaren eta haurraren arteko bereizketa edo beharrezkoak ez diren zesareak gure ospitaleetako parte direla. Laia Casadevall emagin eta dibulgatzailearen arabera, praktika horiek guztiak historikoki betikotu dira, zalantzan jarri gabe, baina “pisu handiko ebidentzia zientifikoa dago, eta horrek esan nahi du ezabatu egin behar direla, onurak baino arrisku gehiago dakartzatelako”\nOMEren ustez, zesareen tasa ideala erditzeen % 10 eta % 15 bitartekoa izan behar da, EAE gomendatutako zifraren barruan dago %13 eta %14 bitartean eta Nafarroan ozta-ozta gainditzen da %15.\nIruzkinik ez "3. Tabua. Indarkeria obstetrikoa: existitzen den indarkeria"


CHOCOLATE SLIM San Pablo erosi batetik 39€\nChocolate Slim San Pablo\nNatural cocktail Chocolate Slim pisua galtzea erosi San Pablo\nLortzeko Chocolate Slim San Pablo, behar duzu:\nGaur egun, 50% off, bizkortu ordena orain Chocolate Slim prezio merkean.\nNon erosi San Pablo Chocolate Slim\nZehaztu ordena formularioa zure kontaktu-informazioa eskatzeko koktel bat pisua galtzea Chocolate Slim San Pablo prezio murriztua. Itxaron, deitu aholkularia, zure eskaera koktel bat Chocolate SlimKudeatzailea deituko etorkizun hurbilean. Ordainketa bakarra jaso ondoren, partzelaren zure helbide San Pablo.\nNahi izanez gero, ordena eraginkorra eta kalterik botikak prezio merkean San Pablo, zein izango litzateke aide azkarra eta segurua da, pisu-galera, txokolatea Chocolate Slim zehatz-mehatz zer behar duzun!\nNola erosi koktel bat Chocolate Slim San Pablo\nEskatu ahal izango duzu Chocolate Slim at errealista bat prezioa San Pablo (Espainia), bete behar dituzu eremu eskaera orria izena eta telefono zenbakia, ordu bat barruan zehaztutako telefono-zenbakia izango da deitu Kudeatzaile gehiago ordenatzen eta bidalketa Chocolate Slim at. Ordainketa bakailao on partzelaren. Kostu bidalketa Chocolate Slim el correo zure helbide desberdinak izan daitezke beste hiri Espainian, ikasteko prezioa aholkulari ondoren exekuzio - ordena koktel bat Chocolate Slim pisu galera buruzko web-orri ofiziala.\nGelatina egiteko pisua galtzea: errezeta\nPisu galera bidez jelly: onurak, errezetak, contraindications\nNola aukeratu argaltzeko gerriko sabela\nLaua urdaileko bat da ametsa emakume guztiak, zaindu zeure burua eta zure osasuna.\n12 ariketak onena aldakak eta sabeleko\nEraginkorrena ariketak gantz aldeetan etxean. Ariketak egin daiteke maskorrak edo gabe\nOrdena San Pablo Chocolate Slim


EUSKARATIK ETA EUSKARAZKO BETAURREKOAK JANTZITA BIDEO-JOKOEZ HITZ EGIN DUGU — Gaztezulo\nEUSKARATIK ETA EUSKARAZKO BETAURREKOAK JANTZITA BIDEO-JOKOEZ HITZ EGIN DUGU\nEUSKARATIK ETA EUSKARAZKO BETAURREKOAK JANTZITA BIDEO-JOKOEZ HITZ EGIN DUGU https://www.gaztezulo.eus/albisteak/euskaratik-eta-euskarazko-betaurrekoak-jantzita-bideo-jokoez-hitz-egin-dugu https://www.gaztezulo.eus/albisteak/euskaratik-eta-euskarazko-betaurrekoak-jantzita-bideo-jokoez-hitz-egin-dugu/@@download/image/gaztezulo_JOKOTEKNIA_sarezulo3.jpg\nJokozalea ez den horietakoa bazara, agian, elkarrizketa hau irakurri ondoren bideo jokoen munduan murgiltzeko nahia piztuko zaizu. Jokozale amorratua baldin bazara, ordea, Game Erauntsia komunitatean parte hartzeko gonbidapena luzatu nahi dizugu.\nEuskal jokalariak elkar ezagutzeko, biltzeko eta beraien artean jokatzeko aukera izateko sortu zuten gamerauntsia.eus web orrialdea eta gaur egun euskal komunitate sendo bat bilakatzea lortu dute. Euskara oinarri, bloga, foroa, podcastak eta Youtube webgunean game playak zabaltzen dituzte, besteak beste. Komunitatea hobeto ezagutzeko Urtzi Odriozola Game Erauntsiaren lehendakariarekin solasean aritzeko aukera izan dugu.\nYoutuber ezagunenak bideo-jokoen mundukoak dira. Zuek ere, Game Playak grabatzen dituzue baina, ez da egiten duzuen gauza bakarra. Zer esan diezaiokezu Game Erauntsia ezagutzen ez duen euskal jokozale bati?\nGame Erauntsia bideo-jokoen mundua euskaraz bizi nahi duen orori dagoela irekia. Bai antolatzen ditugun txapelketetan, podcast, blog, eztabaida gune edota geure kabuz muntatutako euskarazko bideo-jokoen zerbitzarietan parte hartzera gonbidatuta daude. Baita elkarteak inoiz bultzatu izan dituen web-telebista edota jokoen itzulpenetan ere. Zerbait berri eta interesgarriren bat buruan badu, beti izango da ongi etorria gure artean.\nSteam plataforman 150 pertsona baino gehiagoz osatutako taldea duzue. Minecraft jokoarentzat lehen euskal zerbitzaria ere sortu zenuten. Zer aurkitu dezakegu bi hauetan?\nSteam plataforma nahiz eta euskaraz ez egon, gaur egun bideo-jokalarien artean garrantzitsuena den plataformetako bat da eta derrigor presentzia eduki behar dugun leku bat ere bai. Bertan saltsa pixka bat eta jokoetan parte hartuko zuten talde euskaldunak aterako zirela pentsatu genuen, baina taldearen kudeaketan ez dugu behar bezainbeste denbora hartu eta jendea harpidetuta badago ere, ez dago mugimendu handirik.\nMinecraft zerbitzaria, berriz, arrakasta itzela izan zen. Euskal Herriko zazpi hiriburuak eraiki eta mundu birtual euskaldun bat sortzea lortu genuen. Denetarik egin genuen bertan: mini-jokoak, txapelketak, aparteko beste mundu bat, Korrika birtuala... ikaragarria izan zen. Orain arte egindako ekimen arrakastatsuena, dudarik gabe. Baina jokoak berak ere beste etapa bat bizi duela iruditzen zaigu, eta gaur egun modan beste batzuk daude. Zerbitzarian jende gutxi zebilen eta itxi egin behar izan genuen, indarrak beste ekimen batzuetan jartzeko.\n‘ARK Survival’ eta ‘Pokemon GO’ jokoen Telegram taldea daukazue. Hauek al dira euskal komunitatearen artean joko arrakastatsuenak?\nGaur gaurkoz ziurrenik talderik aktiboena ARKena izango da. Joko hori Poxpolo izeneko erabiltzaile batek hasi eta buka itzuli zuen euskarara eta ordu piloan aritu dira jokoan hainbat jokalari. Oraindik martxan dugun zerbitzari bakarra da, baina etorriko dira berri gehiago.\nPokemon GO nik uste uda bateko sukarra izan zela. Jokalari piloa batu ginen joko honek sortzen zituen espektatibak ikusita, baina azkenean promesten zutenetik urrun geratu ziren eta jokoak izan zituen akatsak tarteko, jendea galtzen joan direla. Oraindik ere badago jendea tarteka jolasten duena eta Telegram taldeak aktibo dirau batez ere eguneraketa edota sartzen dituzten pokemon berriez jarduteko.\nAipatutako jokoen Telegram taldeez gain, elkarren artean komunikatzeko Telegram talde orokor bat duzue. Mundu digitalaz kanpo zuen artean bilkurak egiten al dituzue?\nBai, talde hori oso aktiboa da eta momentu honetan 80 bat pertsona dabiltza egunero mezu trukean. Bilkura finkoak bi egiten ditugu urtean elkarteko bazkideek, urteko lanak baloratu eta antolatzeko, baina hortik aparte ere bestelako topaketak egin izan ditugu. Lehengo urtean, adibidez, Pokemon Go modan zegoen garaian Donostian arratsalde bateko topagune bat antolatu genuen Pokemonak harrapatzeko eta Mondragon Unibertsitateko San Pankrazio eguneko txapelketak edota Durangoko Azokak urteroko zita finkoak bihurtu zaizkigu jadanik.\nZenbait bideo-joko ere itzuli izan dituzue. Zer nolako jokoak itzuli izan dituzue? Zer lan suposatzen du horrek?\nMota askotako jokoak itzuli ditugu, webgunean bertan ikus ahal du edonork katalogo osoa, bai guk itzulitakoak eta baita Librezalekoek itzulitakoak edota ekoizleek beraiek hasieratik euskaraz argitaraturikoak ere. Baina bi mota argi bereiziko nituzke: libreak eta komertzialak. Libreetan ez da arazorik egoten eta abantailak besterik ez daude jokoa itzuli eta hurrengo bertsioren batean argitaratua izateko. Izan ere, testu fitxategi bat edota online bidezko itzulpen kolaboratibo bat, beti egiten dizute lekua bertsio ofizialean. Komertzialetan, ordea, panorama konplikatuagoa da. Badaude jokoa itzultzeko erraztasunak ematen dituztenak, baina orokorrean oztopoak besterik ez dira izaten nahiz eta itzulpena dohainik egin: itzulpen fitxategiak ezin eskuratu, behin itzuli ostean bertsio ofizialean ez dute sartu nahi... eta hori ere ondo pentsatu beharrekoa da, ea merezi duen jokoa euskaratzeko lan guztia egitea, zuk hartutako lan hori jokoaren enpresak probetsua atera baitezake...\nAzkue Fundazioarekin lan-hitzarmen bat sinatu berri duzue. Helburu nagusi bezala euskarazko bideojokogintza kultura indartzea delarik. Horretarako, Jokoteknia euskarazko bideo-jokoen lehen jardunaldia aurkeztu duzue. Zer aurkituko dugu maiatzaren 12an Azkuna Zentroan?\nGoiz beteko hitzaldi ziklo bat izango da. Punta-puntako eta bertako bideo-joko adituekin jardungo dugu hemengo bideojokogintzaren panorama ulertu nahian. Bertako eragileekin egingo den lehen kontaktu bezala uler daiteke. Bideo-jokoez arituko gara, baina inoiz egin ez den bezala: euskaraz. Euskaratik eta euskarazko betaurrekoak jantzita. Euskal herrian bideojokogintza zein egoeratan dagoen ikusten saiatuko gara, bideo-joko bat egiteak edo itzultzeak –lokalizatzeak zer suposatzen duen– eta gonbidatu berezi bat ere izango dugu Kataluniatik etorria. Jokoak ingelesez garatzen baditu ere, hizkuntza minorizatuetara ere itzultzen ditu azpitituluak erabiliz eta horrek ekartzen dizkion onurak azaltzen saiatuko da. Noski, aldibereko itzulpen sistema egongo da eta hitzaldia katalanez egingo badu ere, guk euskaraz jaso ahal izango dugu.


Bizitza bera bezalakoa (baina trinkoagoa) | Slump doktorearen zaintiratua\nHasiera » Komiki kritikak » Bizitza bera bezalakoa (baina trinkoagoa)\n'Estafados' liburuaren azala\nZineman zein literaturan ohikoa den bilakaera du Alex Robinson estatubatuarraren Estafados nobela grafikoak. Elkar ezagutzen ez duten sei lagunen bizitzak gurutzatuz joango dira, une eta leku berean guztien bideek tupust egingo duten arte. Malas Ventas bere aurreko komikian bezala –hura ere Astiberrik argitaratu zuen–, sei lagun horien eguneroko bizitza erakusten digu egileak. Euren kezka, zalantza, ilusio eta hanka-sartzeak sinesgarritasun handiarekin deskribatzen ditu, AEBetako herritar multzo batek bizi dituen fikziozko gertaerak diren arren. Egia da istorioak aurrera egiten duen heinen pertsonaiek naturaltasun apur bat galtzen dutela, eta narrazioaren erritmoak behera egiten duela uneren batean, baina sei lagun horien urratsak elkar gurutzatzeko moduak eta Robinsonek zein bukaera asmatuko ote zuen pentsatzeak interesa bizi mantentzen du.\nAlex Robinsonen azken komikietan elkarrizketek pisu handia hartu ohi dute. Baita plano ertainek ere. Malas Ventas liburuan, horregatik erabaki omen zuen orrialde bakoitzean pertsonaien hankak gutxienez behin marraztea, planoa zabaltzeko. Estafados obran ere elkarrizketa ugari dago, eta protagonisten gogoeta eta oroitzapenek narratzaile papera hartzen dute, pentsamendu bokadilo edo lainoak erabili gabe.\nPlano ertainak ere badaude. Gehiegi, aukeran. Komikiaren egitura zurrunegi bilakatzen du horrek, pertsonaien keinuak, elkarrizketak eta istorioa bera freskoak diren arren. Marrazkien kasuan freskotasun horren falta sumatzen da batzuetan, eta amaiera aldeko espiral itxurako irudi kaotikoak salbu, ez dago sorpresa handirik.\n“Bizitza ez da hain sinplea. Ez da beti zuri-beltzean”. Estafados komikiko pertsonaia baten hitzak dira. Ez dabil oker, baina bizitza zuri-beltzean koloreztatu daitekeela erakutsi digu Alex Robinsonek.


Sanferminetarako bilduma, «kautelazko neurriei aurre eginez» | El Diario Vasco\nSociedadSanferminetarako bilduma, «kautelazko neurriei aurre eginez»\nSanferminetarako bilduma, «kautelazko neurriei aurre eginez»\nSanferminetarako prestatu dituzten diseinuak. / Katuki Saguyaki\nKatuki Saguyakiren bildumak Mikel Urmenetak iraganean Kukuxumusutik kanpo utzi, saldu edota oparitu zituen marrazkiak izango ditu\nM. IMAZ Jueves, 6 julio 2017, 14:44\nHedabideetan eta epaitegietan urte osoan dabiltza elkarri mokoka Kukuxumusu eta Katuki Saguyaki markak, baina sanferminak dira haien arteko lehiaren eremu nagusietako bat, eta aurten ere islatuko da hori, biek ala biek sortu baitituzte diseinu berriak munduko erakusleiho nagusietako bat den festarako.\nMikel Urmeneta, Txema Sanz, Belatz, Asisko edota Marko marrazkilarien lanak bideratzen dituen markak, ohar baten bidez adierazi duenez, "kautelazko neurriei aurre eginez" prestatu behar izan du "injustiziaz baldintzatutako" bilduma.\nEpaitegiak jarritako baldintzak ez urratzeko, garai batean Mikel Urmenetak Kukuxumusutik kanpo utzi, saldu edota oparitu zituen egile marrazkiak izango ditu bildumak. Azpimarratu dutenez, "Urmenetaren pertsonaien irudikapen hauek obra berriak dira, eta inolaz ere transformazio edo eraldaketak".\n"Tamalgarria da obra zaharretara jo behar izatea zure artista libre izaera frogatu eta aldi berean injustua dakusagun eta baliogabetzea espero dugun epaia errespetatzeko", adierazi du Urmenetak.\nKatuki Saguyakik Estafeta kalearen 34.ean du denda eta, aurreratu dutenez, "puntu dinamiko ibat izango da, bertatik ikus-entzunezko programa txikiak igorriko dira eta pieza artistikoak zein performanceak ere sortuko dira. Aldi berean, Mikel Urmenetaren bideoblog bat izango da DON aldizkari digitalaren barnean". Bestalde, uztailaren 10ean goizeko 12:30tan Europa jatetxean, Katuki Saguyakik aurten oraindik misterioa den 'Urteko Guiria 2017' izendapena egingo du.\nFesta giroko kontuak alde batera utzita, Katuki Saguyakik aurreratu du ekintza legalak gauzatzeko eskubidea gordetzen duela, RTVE eta Kukuxumusuren aurka egin ahal izateko "egile eskubideen urraketagatik".\nMuere un motorista atropellado por varios vehículos en Madrid Los mossos podrán llevar tatuajes visibles


Sports And Languages udalekuak EKINTZAn izango dira aurten - Ekintza Ikastola\nApr27, 2021 Berriak\nSports And Languages udalekuak EKINTZAn izango dira aurten\nDantza, kirola eta eskulanak uztartzen dituen Sportsandlanguales Premier Camps udalekuak EKINTZAn izango dira aurten. Ekainaren 28tik uztailaren 30era izango dira, goizeko ordutegian, eta 6 eta 13 urte bitarteko haurrei zuzenduta.\nBederatzigarren urtez jarraian egingo ditu Sports And Languages-ek Premier Sports Camp udalekuak. Futbolean, kirol anitzetan, jolasetan zein eskulanetan aritzeko aukera eskainiko dute. Futbola izango da udaleku hauen oinarri nagusia, eta entrenatzaile profesionalekin aritzeko aukera izango dute haurrek. Baina beste kirol batzuez (padela, beisbola eta saskibaloia, adibidez), jolas ugariz, txangoez eta beste hainbat ekintzez gozatzeko aukera ere izango dute.\nBestalde, seigarrenez, Premier Dance Camp udalekuak ere egingo dira, koreografia eta dantza mota ezberdinak ikasteko aukera ematen dutenak. Dantzaz gain, bestelako hainbat ariketa ere egin ahalko dituzte haurrek, eta hainbat kirolez, txangoz, jolasez edo eskulanez ere gozatu ahal izango dute.\nAipatu bezala, udalekuak goizez izango dira, 09:00etatik 13:30era bitartean. Baina, ordutegi horretaz gain, zaintza zerbitzua ere egongo da 08:00etatik 09:00etara eta 13:00etatik 14:30era bitartean.\nGuztira, 5 asteko iraupena izango dute udalekuek, baina nahi den aste kopururako eman ahalko da izena. Prezioak, berriz, honakoak izango dira:\nAste 1 = 105€\n2 aste = 200€\n3 aste = 295€\n4 aste = 390€\n5 aste = 485€\nBi anaia-arrebek izena ematen duten kasuetan, %5eko deskontua egingo da, eta EKINTZA-ko ikasleek ere deskontua izango dute.\nUdalekuetan izena ematen duten haur guztiek kamiseta bat jasoko dute opari eta udaleku guztiak zein udaleku barruan egiten diren ekintza guztiak erantzukizun zibileko asegurua izango dute.\nUdalekuetan parte hartzeko plaza mugatuak egongo dira, eta izena sportsandlanguages.com helbidean edo bi telefono hauetako batera deituta eman behar da: 660 720 936 edo 647 168 122.\nEtiketak: aisia, dantza, kirola, oporrak, sports and language, uda, udalekuak\nEgun berezietan, ospakizun bereziak!\nBelardian izan dira Ahuntzak eta Xaguak